《菩萨蛮》
唐代·欧阳炯

晓来中酒和春睡，四支无力云鬟坠。斜卧脸波春，

玉郎休恼人¤

日高犹未起，为恋鸳鸯被。鹦鹉语金笼，道儿还是慵。

红炉暖阁佳人睡，隔帘飞雪添寒气。小院奏笙歌，

香风簇绮罗¤

酒倾金盏满，兰烛重开宴。公子醉如泥，天街闻马嘶。

翠眉双脸新妆薄，幽闺斜卷青罗幕。寒食百花时，

红繁香满枝¤

双双梁燕语，蝶舞相随去。肠断正思君，闲眠冷绣茵。

画屏绣阁三秋雨，香唇腻脸偎人语。语罢欲天明，

娇多梦不成¤

晓街钟鼓绝，嗔道如今别。特地气长吁，倚屏弹泪珠。

作者简介：欧阳炯（896－971）益州（今四川成都人），在后蜀任职为中书舍人。据《宣和画谱》载，他事孟昶时历任翰林学士、门下侍郎同平章事，随孟昶降宋后，授为散骑常侍，工诗文，特别长于词，又善长笛，是花间派重要作家。